Gedagte vir die dag: Geduld het perkeFoto: Annelize Brits Wees geduldig, broers en susters, totdat die Here weer hier is. Dink net hoe ’n boer uitkyk vir die herfs- en lentereën. Hy wag geduldig vir die kosbare oes wat die land oplewer. (Jakobus 5:7) Een van die grootste geduldbeproewers waaraan ons as aardlinge blootgestel kan word, is om by die samestelling van ’n woordeboek betrokke te wees. Neem nou maar die gesaghebbende Handwoordeboek van die Afrikaanse Taal (HAT) as voorbeeld, waarvan die eerste uitgawe reeds in 1965 verskyn het en daarna deur verskeie hersienings uitgebou is: Elke nuwe uitgawe is deur geduldige versameling van nuwe woorde oor ’n tydperk van jare verstewig. Om dit nuut en vars en tersaaklik te hou vereis onder meer dat die samestellers en ander navorsers daagliks doelgerig deur koerante, tydskrifte en ander bronne vir nuwe woorde moet sif. Geen wonder dat daar gewoonlik ’n dekade of meer van sieldodende werk verloop voordat ’n nuwe uitgawe gepubliseer word nie. In hul voorwoord van die HAT se vyfde uitgawe in 2005 het die redakteurs proff. F.F. Odendal en R.H. Gouws geskerts dat woordeboekmakers deur die Britse leksikograaf Samuel Johnson as “harmless drudges” beskryf word. Sleurwerk voorwaar! Net so is eindelose geduld soms nodig wanneer ons sukkel om iemand van die Here se grootheid en goedheid te probeer oortuig. Selfs wanneer ons vir hom of haar bid. Dalk is ek of jy die een vir wie reeds jare lank geduldig gebid word. Dan moet ons onthou: Hoewel God eindelose geduld met ons het, is dit onwys om sy geduld ad infinitum te beproef. Geduld het perke.